b'\n_START_ARTICLE_\nLambert Einspieler\n_START_SECTION_\n\xc5\xbdivljenje in delo\n_START_PARAGRAPH_\nLambert Einspieler, bratranec A. Einspielerja, je v Celovcu obiskoval gimnazijo (1851\xe2\x80\x931859) in bogoslovje in bil leta 1863 posve\xc4\x8den. Kot kaplan je slu\xc5\xbeboval v Kaplji na Dravi (nem. Kappl a.d. Drau) (1863), v \xc5\xbeabni\xc5\xa1ki \xc5\xbeupniji in kot vodja zakristije in bogoslu\xc5\xbeja na Vi\xc5\xa1arjih (1864), v Beljaku (1866), kjer je prevzel vodstvo novega katoli\xc5\xa1kega dru\xc5\xa1tva rokodelskih pomo\xc4\x8dnikov, v Celovcu kot dvorni kaplan in tajnik (1868) ter opravljal \xc5\xa1e druge cerkvene slu\xc5\xbebe._NEWLINE_K narodnemu delu ga je spodbujal A. Einspieler, po njegovi smrti je postal Lambertov dom sredi\xc5\xa1\xc4\x8de narodnostnega \xc5\xbeivljenja. Bil je dober poznavalec koro\xc5\xa1kih razmer, informiral je slovenske dr\xc5\xbeavne poslance, podpiral slovenska podjetja in \xc5\xa1olo v \xc5\xa0t. Rupertu in Velikovcu. Leta 1868 je sodeloval pri ustanovitvi in v odboru slovenske posojilnice v Celovcu ter Gospodarske zadruge v Sin\xc4\x8di vasi (nem. K\xc3\xbchnsdorf) in bil izvoljen v odbor Mohorjeve dru\xc5\xbebe, postal po Jane\xc5\xbei\xc4\x8devi smrti njen tajnik (1869\xe2\x80\x931886), pridobival pisatelje in urejal \xc4\x8dlanke ter bil po smrti A. Einspielerja namestnik predsednika (1888), pregledovavec ra\xc4\x8dunov, po smrti V. M\xc3\xbcllerja pa prvi predsednik dru\xc5\xbebe (1899). Bil je izjemno aktiven, ko je Mohorjeva dru\xc5\xbeba ustanavljala tiskarno in si postavljala upravno stavbo. V dr\xc5\xbeavnem zboru, kamor je bil izvoljen kot kandidat Slovencev in nem\xc5\xa1ke katoli\xc5\xa1ke stranke v kme\xc4\x8dkih ob\xc4\x8dinah Celovec-Velikovec, je bil (1897 do 1900) prvi zastopnik koro\xc5\xa1kih Slovencev.'